Diari Oficial de la Generalitat Valenciana


Sumari del DOGV 4996, del 29-04-2005 (2005/4345)

ORDE d'11 d'abril de 2005, de la Conselleria de Cultura, Educació i Esport, per la qual es convoquen les subvencions destinades a donar suport a les federacions esportives de la Comunitat Valenciana amb participació com a seleccions autonòmiques, en els campionats d'Espanya oficials, durant l'any 2005.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4996

Data del DOGV
:   29-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4345


Data del document
:   11-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * esport
    * ajuda pública
    * espectacle esportiu
    * organització esportiva
    * suport econòmic

ORDE d'11 d'abril de 2005, de la Conselleria de Cultura, Educació i Esport, per la qual es convoquen les subvencions destinades a donar suport a les federacions esportives de la Comunitat Valenciana amb participació com a seleccions autonòmiques, en els campionats d'Espanya oficials, durant l'any 2005. [2005/4345]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana establix, en l'article quinze, el suport i tutela de l'esport d'elit, especialment el no professional.
  
La Generalitat Valenciana, en la seua labor de promoció i difusió de l'esport, establix com una línia general d'actuació, el suport i col·laboració amb les seleccions autonòmiques de les federacions esportives de la Comunitat Valenciana que participen en els campionats d'Espanya oficials, a fi d'homogeneïtzar la imatge i representativitat de la nostra Comunitat Valenciana.
  
A fi de promocionar esta àrea esportiva que permeta i afavorisca la representació homogènia de les seleccions autonòmiques de la Comunitat Valenciana, la Secretaria Autonòmica d'Esport de la Conselleria de Cultura, Educació i Esport planteja la convocatòria d'unes ajudes a les federacions esportives amb representació autonòmica en els campionats d'Espanya oficials.
  
Fent ús de les competències en matèria d'esport assignades pel Decret 8/2004 de 3 de setembre, del president de la Generalitat Valenciana a la Conselleria de Cultura, Educació i Esport, i d'acord amb el que establix l'article 35 de la Llei 5/1983, de 30 de desembre, de Govern Valencià i el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
ORDENE
  
Primer
  
Convocar la concessió de subvencions a les federacions esportives de la Comunitat Valenciana amb participació en els campionats d'Espanya oficials com a seleccions autonòmiques, durant l'any 2005, per un import global màxim de 30.000 euros a càrrec de l'aplicació pressupostària 61.34.34.667.23.9, línia de subvenció T5910000, dels pressupostos de la Generalitat Valenciana per a l'any 2005.
  
Segon
  
Aprovar les bases per què es regula la convocatòria de subvencions a les federacions esportives de la Comunitat Valenciana, que figuren com a annex I de la present orde.
  
DISPOSICIONS FINALS
  
Primera
  
Es delega en el titular de la Secretaria Autonòmica d'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.
  
Segona
  
La present orde produirà efectes des del dia de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs potestatiu de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la publicació de la present orde en el Diari Oficial de la Generalitat Valenciana.
  
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present orde en el Diari Oficial de la Generalitat Valenciana.
  
València, 11 d'abril de 2005
  
El conseller de Cultura, Educació i Esport
  
ALEJANDRO FONT DE MORA TURÓN
  
ANNEX I
  
Bases per què es regula la concessió de subvencions destinades a les federacions esportives de la Comunitat Valenciana que participen com a selecció autonòmica en els campionats d'Espanya oficials, per a l'any 2005
  
Primera. Beneficiaris
  
Podran sol·licitar estes subvencions les federacions esportives de la Comunitat Valenciana que complisquen els requisits següents:
  
1.1. Estar inscrites en el Registre d'Entitats Esportives de la Comunitat Valenciana.
  
1.2. Participar com a selecció autonòmica de la Comunitat Valenciana en el Campionat d'Espanya de Seleccions Autonòmiques oficialment organitzat per la federació espanyola corresponent, a celebrar durant l'any 2005, en les categories sènior o absoluta i/o júnior o juvenil.
  
1.3. No tindre concedida cap ajuda per l'Agència Valenciana de Turisme o qualsevol altra institució o organisme oficial per als mateixos fins.
  
1.4. Tots aquells altres requisits que establix l'article 13 de la Llei 38/2003, de 17 de novembre, General de Subvencions.
  
Segona. Objecte i aplicació de les subvencions
  
Les subvencions a les federacions esportives objecte d'esta convocatòria tindran com a única finalitat donar suport a la participació de les seleccions autonòmiques de la Comunitat Valenciana en competicions oficials, de manera que millore i homogeneïtze la imatge de la Comunitat Valenciana.
  
Les ajudes es destinaran principalment a finançar les despeses d'equipaments esportius de les seleccions autonòmiques, així com altres derivades de la participació de les dites seleccions en els campionats d'Espanya: desplaçament, allotjament i manutenció.
  
Tercera. Sol·licituds i documentació
  
3.1. Les sol·licituds seran realitzades per mitjà d'instància dirigida a la Secretaria Autonòmica d'Esport de la Conselleria de Cultura, Educació i Esport, segons el model que figura com a annex II de la present orde.
  
3.2. La instància serà única per cada federació autonòmica i s'acompanyarà de la següent informació i documentació:
  
a) Certificat de la Federació Autonòmica corresponent, on s'especifique:
  
- Relació d'equips de totes les categories en què la federació va participar l'any 2004 com a selecció autonòmica en els campionats d'Espanya organitzats per la federació espanyola corresponent, i el seu resultat esportiu.
  
- Calendari de competicions en què participarà eixa federació com a selecció autonòmica durant l'any 2005, en les diferents modalitats i categories.
  
- Esportistes integrants de les seleccions autonòmiques que participaran en el Campionat d'Espanya de 2005, o si no n'hi ha, que hagen participat en l'últim Campionat d'Espanya; caldrà que hi figuren el nom, els dos cognoms i la data i el lloc de naixement.
  
b) Liquidació d'ingressos i despeses detallats, corresponent exclusivament al concepte de participació en el Campionat d'Espanya de l'any 2004, com a selecció o seleccions autonòmiques corresponents.
  
c) Pressupost d'ingressos i despeses de l'any 2005 per al mateix concepte de l'apartat anterior.
  
d) Fitxa de manteniment de tercers en la qual conste la titularitat del compte bancari on es vullga rebre la subvenció sol·licitada, segons el model inclòs com a annex III d'esta orde. No serà necessària esta aportació, quan les dades bancàries en què es desitge rebre la subvenció ja consten en la Secretaria Autonòmica d'Esport per haver rebut altres subvencions, i en este cas s'indicaran únicament les dades bancàries.
  
e) Documentació acreditativa del fet que es troben al corrent de les seues obligacions tributàries i davant de la Seguretat Social, per mitjà d'un certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2.775 de 21-06-96), l'article 2 de la qual remet indirectament al Reial Decret 1.098/2001, articles 13 i 14, per derogació del Reial Decret 390/1996. No serà necessària la presentació d'estos certificats quan ja s'hagen presentat, dins del mateix exercici econòmic, davant de la Secretaria Autonòmica d'Esport, en compliment de la mateixa convocatòria de subvencions o semblant, sempre que s'indique expressament en quina convocatòria han sigut presentats, i que estos certificats estiguen vigents en eixe moment.
  
3.3. Tots els documents que s'aporten hauran de ser originals.
  
3.4. A més de la informació i documentació assenyalada en el punt 3.2, la Secretaria Autonòmica d'Esport podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.
  
3.5. Les sol·licituds es presentaran en el Registre General de la Conselleria de Cultura, Educació i Esport, en el Registre Auxiliar de la Secretaria Autonòmica d'Esport, o en els registres de les direccions territorials de Cultura, Educació i Esport, en les seccions d'Esport d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
Quan la sol·licitud no es presente en cap dels registres dependents de la Conselleria de Cultura, Educació i Esport, es recomana avisar per fax la Secretaria Autonòmica d'Esport.
  
3.6. El termini de presentació d'instàncies finalitzarà el 20 de maig de 2005. L'incompliment d'este termini determinarà automàticament l'exclusió.
  
3.7. Quan la sol·licitud no reunisca els requisits o hi falte algun document complementari dels exigits, es requerirà els interessats perquè ho esmenen en el termini de deu dies, amb indicació que, si no ho feren així, es considerarà que desistixen de la seua petició. En este cas, la Direcció General de l'Esport declararà este desistiment en la resolució de la convocatòria a què es fa referència en la base 4.4 de la present orde.
  
Quarta. Valoració de les sol·licituds i resolució del procediment
  
4.1. Als efectes previstos en esta orde, es constituirà una comissió tècnica d'avaluació formada per cinc membres, designats pel director general de l'Esport, encarregada de l'estudi i valoració de les sol·licituds presentades.
  
4.2. La valoració de les sol·licituds s'efectuarà atenent els criteris següents:
  
4.2.1 Esportistes integrants (fins a un màxim de 100 punts).
  
Esportistes participants amb la/les selecció/selecions autonòmica/ques que consten en acta en el Campionat d'Espanya Oficial de Seleccions Autonòmiques celebrat durant l'any 2004, que estiguen publicats en l'última llista d'esportistes d'elit de la Comunitat Valenciana publicada en el DOGV:
  
Per cada esportista de nivell promoció: 2 punts
  
Per cada esportista de nivell ?B?: 5 punts
  
Per cada esportista de nivell ?A?: 10 punts
  
4.2.2 Seleccions participants (fins a un màxim de 100 punts).
  
Nombre de seleccions autonòmiques, masculina, femenina o mixta, que la federació corresponent haja participat o participarà en els campionats d'Espanya oficials durant l'any 2005:
  
Per cada selecció sènior o absoluta (esportistes de 18 anys o majors): 20 punts.
  
Per cada selecció júnior o juvenil (esportistes majors de 16 anys i menors de 18): 15 punts.
  
Per cada selecció cadet o infantil (esportistes majors de 12 anys i menors de 16): 10 punts.
  
Per cada selecció aleví o benjamí (esportistes menors de 12 anys): 5 punts.
  
4.2.3 Últims resultats obtinguts (fins a un màxim de 100 punts).
  
Per haver quedat classificats com a selecció autonòmica entre els tres primers llocs, en cada una de les categories i modalitats, en els campionats d'Espanya oficials de 2004:
  
En categoria absoluta o sènior (esportistes de 18 anys o majors):
  
primer lloc : 30 punts
  
segon lloc: 15 punts
  
tercer lloc: 10 punts
  
En qualsevol altra categoria (esportistes menors de 18 anys):
  
primer lloc : 20 punts
  
segon lloc: 10 punts
  
tercer lloc: 5 punts
  
4.2.4. Repercussió internacional de l'esport (esports olímpics i no olímpics).
  
Els punts aconseguits en total, es multiplicaran per un coeficient corrector d'acord amb la classificació de la modalitat esportiva. La dita classificació està establida en la Resolució de 9 de desembre de 1997 de la Conselleria de Benestar Social, per la qual s'especifica la classificació dels esports i modalitats.
  
4.2.5.Pressupost global i viabilitat econòmica: equilibri i ordenació del pressupost d'ingressos i despeses, aportació de patrocinadors i altres, etc.
  
4.3. Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o desestimació al titular de la Secretaria Autonòmica d'Esport que resoldrà per delegació del conseller de Cultura, Educació i Esport sobre l'ajuda i en determinarà la quantia.
  
4.4. El titular de la Secretaria Autonòmica d'Esport resoldrà la concessió o denegació de les sol·licituds presentades, en el termini màxim de sis mesos des de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria, es consideraran denegades. La Secretaria Autonòmica d'Esport notificarà als interessats la resolució de concessió o denegació de les sol·licituds presentades.
  
Quinta. Obligacions dels beneficiaris
  
5.1. Mantindre's en la situació que legitima la seua concessió i complir la finalitat de la subvenció concedida.
  
5.2. Acreditar el compliment dels requisits i condicions que determinen la concessió o gaudi de l'ajuda.
  
5.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
5.4. Comunicar a la Secretaria Autonòmica d'Esport l'obtenció de subvencions o ajudes per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
  
5.5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en la base 3.2.e.
  
5.6. Disposar dels llibres comptables per a garantir l'adequat exercici de les facultats de comprovació i control.
  
5.7. Conservar els documents justificatius de l'aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.
  
5.8. Presentar després de la justificació de la totalitat de la subvenció, una memòria esportiva amb els resultats i classificacions que s'hagen obtingut com a selecció/seleccions autonòmica/ques de la Comunitat Valenciana
  
5.9. Fer constar expressament en tot el material de la selecció autonòmica la col·laboració de la Generalitat Valenciana, Conselleria de Cultura, Educació i Esport, de manera que figure expressament en els equipaments esportius el logotip de la Generalitat Valenciana.
  
5.10. Procedir al reintegrament dels fons percebuts en els supòsits previstos en la base novena.
  
Sexta. Modificació de la resolució de concessió
  
6.1. L'import de la subvenció concedida en cap cas podrà ser de tal quantia que, en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
6.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
Sèptima. Procediment de pagament i terminis de justificació
  
7.1. El lliurament de les subvencions es produirà a la finalització de les activitats, amb justificació prèvia documental de les despeses corresponents a la realització de l'activitat objecte de la subvenció concedida.
  
7.2 Concessió de bestretes: es podran concedir bestretes i s'aplicarà el règim següent:
  
Fins a un 40 per cent de l'import de la subvenció podrà lliurar-se immediatament una vegada concedida.
  
Fins a un 20 per cent s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
La resta serà abonada per la Generalitat Valenciana una vegada el beneficiari justifique el compliment del que s'ha convingut.
  
Les garanties a aportar pels beneficiaris es constituiran, sempre que no n'estigueren exceptuades, en alguna de les maneres següents: en metàl·lic, en valors públics o per mitjà d'aval bancari solidari prestat en forma i condicions reglamentàries.
  
Quan les garanties es constituïsquen en metàl·lic o en valors públics, s'efectuarà el seu depòsit en les direccions territorials de la Conselleria d'Economia, Hisenda i Ocupació.
  
7.3. El termini de presentació de les justificacions requerides conclourà el 30 de novembre de l'any 2005.
  
Octava. Justificació de la subvenció
  
8.1. La Conselleria de Cultura, Educació i Esport, abonarà la subvenció concedida amb la presentació prèvia dels següents documents justificatius:
  
a) Certificat resum de la liquidació total d'ingressos i despeses per conceptes: desplaçament, manutenció, allotjament, equipaments o altres.
  
b) Compte justificatiu de les despeses realitzades a càrrec de l'import de la subvenció de la Conselleria de Cultura, Educació i Esport on es detallen els perceptors, concepte i import, relacionats i numerats correlativament. S'acompanyarà dels documents que abonen les despeses efectuades, en original i còpia, i els originals es tornaran a les entitats per a la seua custòdia, una vegada comprovats estos.
  
c) Memòria esportiva de la participació en el campionat d'Espanya com a selecció autonòmica, amb especificació del lloc, resultat i relació d'esportistes participants, així com material gràfic.
  
8.2. Els justificants integrants de cada compte justificatiu hauran de complir els requisits establits en el Reial Decret 1.496/2003, de 28 de novembre.
  
8.3. Queden excloses de la possibilitat de la seua justificació amb fons procedents de la subvenció de la Secretaria Autonòmica d'Esport, les despeses ocasionades per:
  
- Adquisició d'Immobilitzat.
  
- Adquisició de béns destinats a la venda.
  
- Aportacions a sistemes complementaris de pensions.
  
- Multes i recàrrecs per pròrroga i constrenyiments imposats per qualsevol administració pública.
  
- Els bitllets emesos i no utilitzats.
  
- Despeses extretes d'hotel.
  
- Despeses socials (beques, primes per contractes d'assegurances de vida, etc.), excepte la quota a la Seguretat Social i la resta de cotitzacions socials.
  
- Despeses financeres, excepte les derivades d'operacions de crèdit subscrites a l'empara d'esta subvenció.
  
- Indemnitzacions per acomiadament.
  
- Indemnitzacions per raó de servici que superen les quanties màximes establides per la Generalitat Valenciana per al seu personal. En cas contrari, es podran justificar per mitjà de les factures acreditatives les despeses de restauració, hostalatge i locomoció.
  
- Bestretes reintegrables.
  
- Despeses sumptuàries.
  
Novena. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit previst en la base 6.1, quan la subvenció principal siga de la Generalitat Valenciana serà procedent el reintegrament de l'excés obtingut sobre el cost de l'activitat exercida.
  
f) Així com tots aquells casos que establix el capítol I del títol II de la llei 38/2003, de 17 de novembre, General de Subvencions.
  
Deu
  
En tot el que no preveu en esta orde, els beneficiaris se sotmetran al que establix el text refós de la Llei d'Hisenda Pública de la Generalitat Valenciana, la Llei de Pressupostos de la Generalitat Valenciana per a l'exercici de què es tracte i el que es regula en la disposició transitòria segona de la Llei 38/2003 General de Subvencions.